b'\n_START_ARTICLE_\nOtto Fredrik Wetterhoff\n_START_PARAGRAPH_\nOtto Fredrik Wetterhoff (8. huhtikuuta 1755 - 17. lokakuuta 1808 Kalajoki) oli suomalainen sotilas._NEWLINE_Wetterhoffin vanhemmat olivat kapteeni Anders Georg Wetterhoff ja Ulrika Stjernvall. H\xc3\xa4n tuli v\xc3\xa4nrikiksi 1775 ja palveli vuosien 1788-1790 eli Kustaa III:n sodassa kapteenina ja majurina Karjalassa. Vuosien 1808-1809 aikana k\xc3\xa4ytyyn Suomen sotaan h\xc3\xa4n osallistui everstiluutnanttina ja H\xc3\xa4meen rykmentin I pataljoonan komentajana, joka kunnostautui muun muassa Alavuden taistelun j\xc3\xa4lkeen karkottamalla ven\xc3\xa4l\xc3\xa4iset Virroilla, sodan etenemisvaiheen etel\xc3\xa4isimm\xc3\xa4ss\xc3\xa4 taistelupaikassa. Wetterhoff haavoittui Salmen luona ja manehtyi lavantautiiin sotilassairaalassa Kalajoella._NEWLINE_Wetterhoff julkaisi Ruotsin Sotatieteellisen akatemian toimituksissa kirjoitukset F\xc3\xb6rslag till b\xc3\xa4ttre proviantering af de finska trupperna (1797) ja Om Karelens eller \xc3\xb6str\xc3\xa4 gr\xc3\xa4nsens f\xc3\xb6rsvar (1804). J\xc3\xa4lkimm\xc3\xa4isess\xc3\xa4 h\xc3\xa4n muun muassa ehdotti, ett\xc3\xa4 talonpoikia k\xc3\xa4ytett\xc3\xa4isiin nostov\xc3\xa4en p\xc3\xa4\xc3\xa4llyst\xc3\xb6n\xc3\xa4. Vuonna 1807 h\xc3\xa4nelt\xc3\xa4 ilmestyi palkittu kirjoitus Tankar om Tavastelands upphj\xc3\xa4lpande genom fabriker och manufakturer Suomen Talousseuran julkaisussa. Siin\xc3\xa4 Wetterhoff ehdotti, ett\xc3\xa4 Asikkalan V\xc3\xa4\xc3\xa4ksyyn perustettaisiin kaupunki ja ett\xc3\xa4 P\xc3\xa4ij\xc3\xa4nne-j\xc3\xa4rven pintaa laskettaisiin._NEWLINE_Wetterhoffin puoliso vuodesta 1794 oli Sofia Furuhjelm (k. 1835).'